钦定古今图书集成/明伦汇编/官常典/第754卷 > 王继谟 朱家仕 李倬
## 钦定古今图书集成/明伦汇编/官常典/第754卷 > 王继谟 朱家仕 李倬

按《明外史卫景瑗传》：“继谟，府谷人。万历三十八年进
士。天启中，历官蓟州兵备参议。魏忠贤党倪文焕，劾
之，削籍。崇祯时，起易州兵备，调遵化，屡迁右佥都御
史，巡抚密云。为给事中方士亮、御史甯承勋劾罢。蓟
镇总兵官唐通，言‘臣从军二十年，未见正直清廉，忧
国奉公若继谟者’。帝怒，切责通。而士亮亦言恐代者
未能胜继谟。”帝遂留之。旋以久劳，加兵部右侍郎。十
六年九月移抚顺天。十二月代孙晋总督宣、大、山西
军务，劾罢宣府总兵官唐钰。明年正月，山西告警，命
继谟发兵援，未至而太原已陷。及贼逼阳和，继谟知
不能守，遁入山中。寻为贼所得，拷掠死。分巡副使朱
家仕尽驱妻妾子女入井，而己从之，一家死者十六
人。山阴知县李倬亦死之。家仕河州人。